**ενότητα: εργασία**

**Βασίλης Καραποστόλης**

***Τι σημαίνει να γίνουμε ευέλικτοι;***

|  |  |
| --- | --- |
| **ΚΕΙΜΕΝΟ****[1]** Όλο και συχνότερα οι εργαζόμενοι είναι υποχρεωμένοι είτε να μετακινούνται σε νέες θέσεις εργασίας είτε να μένουν χωρίς εργασία, κεραυνοβολημένοι από απρόβλεπτες αλλαγές. Σήμερα το κεραυνοβόλημα έγινε κανόνας. Και για να ελεγχθεί κάπως ο αριθμός των θυμάτων, οι πολιτικοί και οι επιχειρήσεις ζητούν από τους εργαζόμενους να γίνουν περισσότερο ευέλικτοι.**[2]** Αυτό γενικά σημαίνει να μπορούν να ανταποκρίνονται στις απαιτήσεις μιας καινούργιας δουλειάς χρησιμοποιώντας «δεξιότητες» που δεν είχαν ως τότε. Πράγμα που στη συνέχεια σημαίνει πως είναι υποχρεωμένοι να προετοιμάζονται και να είναι πρόθυμοι να ξεχάσουν όσα είχαν μάθει, για να τα αντικαταστήσουν με άλλα, τα οποία θα είναι κι αυτά προσωρινά. Η γνώση η ίδια γίνεται προσωρινή.**[3]** Γιατί όχι; Θα ρωτούσε ένας θιασώτης της εξέλιξης. Στην περίπτωση όμως αυτή λείπει η προοπτική. Κανένα παιδί, κανένα σπουδαστή, όπως και κανέναν τεχνίτη ή επιστήμονα δεν θα τον είλκυε η διαδικασία της μάθησης, αν του έλεγαν ότι αυτά που θα σημειώσει, θα σκεφτεί και θα τα εφαρμόσει είναι εξ αρχής τόσο τρωτά απέναντι στον χρόνο. Όταν το αντικείμενο της προσοχής μας φαντάζει μακροχρόνια άχρηστο, τότε κι εμείς νιώθουμε πως ματαιοπονούμε. Κανένας άνθρωπος δεν μπορεί να ζήσει χωρίς προοπτική.**[4]** Τι κερδίζεται με αυτού του είδους την «ευελιξία»; Πιθανόν η επιβίωση (αν και ποτέ οριστικά). Η άποψη αυτή θέλει να λέγεται «ρεαλιστική». Αλλά δεν είναι καθόλου τέτοια, και δεν είναι ούτε καν στο οικονομικό επίπεδο. Πράγματι, η ώθηση των εργαζομένων σε διαρκή μετατόπιση, ο εξαναγκασμός τους να εγκαταλείπουν μαζί με τις θέσεις εργασίας τις οποίες κατείχαν, τη βεβαιότητά τους πως τουλάχιστον ορισμένα πράγματα στη δουλειά τους τα ήξεραν, αυτή η απαγκίστρωση από τις ίδιες τις αποκτημένες ικανότητές τους μολύνει την κοινωνία με μια νέου τύπου ανασφάλεια κι αυτή στοιχίζει ήδη αρκετά στο οικονομικό σύστημα. Λιγοστεύουν επικίνδυνα αυτοί που μπορούν να δουλέψουν σε βάθος.**[5]** Αυτό συμβαίνει, επειδή η ευέλικτη εργασία ευνοεί την ευκολία και εμποδίζει την εμβάθυνση. Όμως η εμβάθυνση είναι αναγκαία για την παραγωγή καινοτομιών καθώς και για την παραγωγή ποιοτικών αποτελεσμάτων σε κάθε τομέα. Αν ο εργαζόμενος δεν αφοσιωθεί στο να λύσει μερικά προβλήματα, αν δεν συγκεντρωθεί σε ό,τι κάνει, δεν θα δώσει ποτέ η εργασία του μια αξία στο προϊόν του που να ξεπερνά το παροδικό και να εμπλουτίζει τον κόσμο σε κάτι.**[6]** Εφόσον, λοιπόν, χρειαζόμαστε τη διάρκεια, πρέπει να επιμείνουμε στην ποιότητα. Αν η Ελλάδα θέλει τη μακροημέρευση, πρέπει να πει όχι στην επιφανειακή παραγωγικότητα, στην άκρα ευελιξία που τάχα θα την κάνει πιο ανταγωνιστική.**[7]** Πιο βασικό και από τη μείωση του χρέους μας είναι να μην ανταγωνιστούμε τον εαυτό μας. Και μια πλευρά του εαυτού μας είναι συνδεδεμένη μ’ αυτό που σήμερα βιαστικά υποτιμάται: τη μαστοριά, ή ό,τι απέμεινε απ’ αυτήν. Ένας άνθρωπος νιώθει καλά μόνον όταν κάνει κάτι καλά και είναι γι’ αυτό υπερήφανος. Με την ευελιξία ποτέ δεν θα έρθει ένα τέτοιο αίσθημα. Αλλά και καμιά ανάπτυξη επίσης που να έχει μέλλον.   [Β. Καραποστόλης, *Η ζωή σαν τιμολόγιο. Επίκαιρα κείμενα*, εκδ. Πατάκης, Αθήνα 2014] | **ΣΧΟΛΙΑ**- *Να σχολιάσετε τον τίτλο* [βλ. ΘΕΩΡΙΑ 1]**[1]****α.** Ποιες φαντάζεσαι ότι είναι οι «απρόβλεπτες αλλαγές»; **β.** «θύματα» - «πολιτικοί και επιχειρήσεις»: Τι *σημαίνουν* οι συγκεκριμένες λέξεις/όροι; **[2]****α.** Ποιος είναι ο τρόπος ανάπτυξης της παραγράφου; [βλ. ΘΕΩΡΙΑ 3]**β.** Γιατί στη λ. *δεξιότητες* χρησιμοποιεί εισαγωγικά («»);[βλ. ΘΕΩΡΙΑ 2]**[3]****α.** Τι αρνητικό έχει η ευέλικτη εργασία; β. Ποιος είναι ο συλλογισμός εδώ; [βλ. ΘΕΩΡΙΑ 5]**[4]****α.** Ποιος ο ρόλος της ερώτησης στην αρχή της παραγράφου; [βλ. ΘΕΩΡΙΑ 2]**β.** Τι υποστηρίζει εδώ ο συγγραφέας; Ποιο είναι το επιχείρημά του; **γ.** Να εντοπίσετε δύο περιπτώσεις μεταφορικής χρήσης της γλώσσας**[5]****α.** Με ποιον τρόπο συνδέεται αυτή η παράγραφος με την προηγούμενη; [βλ. ΘΕΩΡΙΑ 4]**β.** Τι υποστηρίζει εδώ ο συγγραφέας; Ποιο είναι το επιχείρημά του; Συμφωνείς με αυτό; **[6]****α.** Τι είδους συλλογισμός έχουμε εδώ; Ποιος είναι οι προκείμενες και ποιο το συμπέρασμα; [βλ. ΘΕΩΡΙΑ 5]**[7]****α.** Ποιος είναι ο βαθμός βεβαιότητας του συγγραφέα σε αυτή την παράγραφο; Από πού φαίνεται;  |

**ΕΡΩΤΗΣΗ**

**1.** Να γράψεις συνοπτικά σε 80-100 λέξεις τους λόγους για τους οποίους ο συγγραφέας θεωρεί αρνητική εξέλιξη την κυριαρχία της ευέλικτης εργασίας.